พบร้านนี้โดยบังเอิญเพราะมาหาลูกค้าย่านนี้ ท่ามกลางร้านอาหารและก๋วยเตี๋ยวตามสั่ง ร้านนี้ดูโดดเด่นกว่าร้านอื่นตรงที่ตกแต่งแบบย้อนยุค ใช้จักรเย็บผ้าเป็นขาโต๊ะ มีของเก่า Antique ประดับประดาให้เข้ากับธีมย้อนยุค

มีโอกาสได้สัมภาษณ์พี่วาสนาเจ้าของร้าน ทราบมาว่าเคยขายอาหารกลางคืนมาก่อน ทำน้ำมะเน็ดขายด้วย ตัดสินใจมาเปิดร้านก๋วยเตี๋ยวได้เพียงแค่ 3 เดือนเท่านั้น

เมนูเด็ดร้านนี้คือก๋วยเตี๋ยวสุโขทัย ปกติชามละ 30 บาท ใส่ไข่ยางมะตูมเป็นชามพิเศษ 40 บาท ก๋วยเตี๋ยวหมูน้ำตกชามละ 15 บาทเองถูกมาก แต่ติดใจรสชาติก๋วยเตี๋ยวสุโขทัยมากกว่า เข้มข้นจัดจ้านดี แล้วอย่าลืมตบท้ายด้วย ลอดช่อง หอมหวานชื่นใจมาก

ใครมาทางเส้นราชพฤกษ์ ผ่าน The Circle มาประมาณเกือบ 1 กิโล เลี้ยวซ้ายเข้าถนนสวนผัก ขับมาเรื่อยๆ ร้านอยู่ฝั่งซ้ายมือ หาที่จอดรถข้างถนนยากหน่อย แต่มาถึงแล้วต้องแวะอุดหนุนกันหน่อยครับผม
